Reykjavik

Reykjavik (Ieslaands: Reykjavík, Ieslaandse oetsproak: ) is de heuwdstad van Ieslaand. t Is de meest westerlik eleagen heuwdstad van Europa en de meest noordelike heuwdstad van de wearld. t Ligt kort oonder n poolkreenk, en der wont ongevear 115.420 leu. n Namen "Reykjavik" betekent "rookbaai", en is verneumd noar de woarmwaterwellen dee't um Reykjavik liggent. Reykjavik is esticht umstreekt t joar 877. t Kreeg in 1786 stadsrechten. Reykjavik ligt in t zuudwesten van Ieslaand in de gemeente reykjavíkurborg an t fjord Kollafjörður, nen inham van n groten baai Faxaflói. In t fjord liggent zes kleaine eaileandkes: Viðey, Engey, Þerney, Akurey, Lundey ("papegaaidukereilaand") en Grotta. t Skiereailaand geldinganes is met nen helen smallen streppel laand an t vastelaand verbeunden. De vuursteaden liggent vuural op t zuden en t oosten doarvan en de stad zelf ligt vuur t grote deel op t skiereailaand Seltjarnarnes. Reykjavik beslöt n groot gebeed. Der is wal hoogbouw, mer leegbouw en wiede wonwieken komt t meeste vuur, en der zeent ook plekken vriej eheulden vuur vriejetiedsbesteding. De grötste rivier den't duur de stad löp is de Elliðaá. Disse rivier steet bekeand as ne gode zalmrivier, en der köant gin boten op kommen. Op t noorden van Reykjavik ligt n Esjaboarg, den't de stad beskut tegen de koolde noorderweend. Inwonners van Reykjavik woarket völle in de viskerieje en fabrieken, nöast haandel en diensten, wat in de meeste heuwdsteaden vuurkeump. Vearder is der nog völle lichte industrie. Reykjavik is t laandelike centrum vuur haandel en vervoor, oawerheaidszaken, oonderwies, sosjale en gezoondheaidsdiensten, en t is ook ene van de belangriekste viskershawens van Ieslaand. Reyjavik is n anvang en t end van de Hringvegur, Ieslaands reengwegge. Bekeande leu oet Reykjavik Björk Guðmundsdóttir (21 november 1965) - Internasjonaal bekeande zangeres Jón Páll Sigmarsson (28 juni 1960 - 16 jannuwoari 1993) Stoarkste man van de wearld in (1984, 1986, 1988 en 1990) Arnaldur Indriðason (8 jannuwoari 1961), skriewer van detectivebeuker